Εισήγηση ΑΣΠΑ στην ΓΣ 5 Μαΐου 2015
ΑΓΩΝΙΣΤΙΚΗ ΣΥΝΕΡΓΑΣΙΑ ΠΑΝΕΠΙΣΤΗΜΙΑΚΩΝ ΑΙΓΑΙΟΥ (ΑΣΠΑ)
Aναφορικά με ΠΝΠ για τα ταμειακά διαθέσιμα
Η επί πενταετία εφαρμοζόμενη μνημονιακή πολιτική οδήγησε ολόκληρη την ελληνική κοινωνία, συμπεριλαμβανομένων και των ελληνικών πανεπιστημίων, σε μια καταστροφή χωρίς προηγούμενο σε ειρηνική περίοδο. Κριτήριο για την τοποθέτησή μας σε εξελίξεις, όπως η ΠΝΠ που προβλέπει τη μεταφορά διαθεσίμων της Τοπικής Αυτοδιοίκησης και των ΑΕΙ στην Τράπεζα της Ελλάδας προκειμένου να εξυπηρετηθεί η ρευστότητα του Δημοσίου, πρέπει να αποτελεί η σταθερή θέση ότι οι πολιτικές σε βάρος της χώρας και του λαού που επέβαλαν τα μνημόνια για την εξυπηρέτηση του χρέους οφείλουν να εγκαταλειφθούν οριστικά και η ανόρθωση της χώρας να τεθεί υπεράνω της εξυπηρέτησης του χρέους.
Οι δυνάμεις που, αν δεν επικρότησαν, τουλάχιστον στην πράξη αποδέχτηκαν τη μετατροπή των αποθεματικών των πανεπιστημίων σε ομόλογα και το «κούρεμά» τους την επόμενη μέρα μέσω του PSI, οι δυνάμεις που ποτέ δεν ασχολήθηκαν με την περικοπή των δαπανών για την παιδεία, οι δυνάμεις που αποδέχτηκαν τις καταστροφικές διαθεσιμότητες του διοικητικού προσωπικού, οι ίδιες δυνάμεις τώρα χύνουν κροκοδείλια δάκρυα και καταγγέλλουν την "κλοπή" των χρημάτων των πανεπιστημίων. Οι δήθεν φιλολαϊκές αντιδράσεις αυτών που συνέβαλαν ενεργά στην καταστροφή της χώρας δεν πρέπει να ξεγελάσουν κανένα. Πολύ περισσότερο που η ουσιαστική επωδός τους είναι η πίεση για πλήρη υποταγή στους εκβιασμούς των δανειστών.
Παρόλα αυτά, πιστεύουμε πως είναι προβληματική η διαδικασία με την οποία επιβάλλεται το μέτρο αυτό, δηλαδή μέσω Πράξης Νομοθετικού Περιεχομένου, που υπήρξε ο παραδοσιακός τρόπος παράκαμψης της Βουλής, στον οποίο μας είχαν συνηθίσει οι κυβερνήσεις των Μνημονίων. Η επιλογή της διάθεσης πόρων που αφορούν σε ζωτικά κοινωνικά δικαιώματα των πολιτών (παιδεία, τοπική αυτοδιοίκηση) για την ανακούφιση της χρηματοπιστωτικής ασφυξίας που επιβάλλεται στη χώρα μας, αν πραγματοποιηθεί τελικά, θα προκαλέσει λειτουργικά προβλήματα στα ΑΕΙ και την Τοπική Αυτοδιοίκηση. 
Η προσωρινή απόκτηση ρευστότητας που εξασφαλίζουν τα διαθέσιμα αυτά, αν δεν συνοδεύεται από πολιτικές έξω από την υπεράνω όλων εξυπηρέτηση του χρέους, δε θα λύσει κανένα πρόβλημα και, αντίθετα, κινδυνεύει να οδηγήσει στον εξανεμισμό ζωτικών για την κοινωνία πόρων. Επιπλέον, κινδυνεύει να αποδυναμώσει τη λαϊκή στήριξη στις αξιώσεις των δανειστών.
